CELEX: 32017R0357
Language: sk
Date: 2017-02-28 00:00:00
Title: Vykonávacie nariadenie Komisie (EÚ) 2017/357 z 28. februára 2017, ktoré sa týka neschválenia účinnej látky cyklaniliprol v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh (Text s významom pre EHP )

1.3.2017   
            
            
               SK
            
            
               Úradný vestník Európskej únie
            
            
               L 54/4
            
         VYKONÁVACIE NARIADENIE KOMISIE (EÚ) 2017/357
   z 28. februára 2017,
   ktoré sa týka neschválenia účinnej látky cyklaniliprol v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 13 ods. 2,
   keďže:
   
               (1)
            
            
               V súlade s článkom 7 ods. 1 nariadenia (ES) č. 1107/2009 bola Rakúsku 19. decembra 2013 doručená od spoločnosti ISK Biosciences Europe N.V. žiadosť o schválenie účinnej látky cyklaniliprol.
            
         
               (2)
            
            
               V súlade s článkom 9 ods. 3 uvedeného nariadenia spravodajský členský štát 17. januára 2014 informoval žiadateľa, ostatné členské štáty, Komisiu a Európsky úrad pre bezpečnosť potravín (ďalej len „úrad“) o prijateľnosti žiadosti.
            
         
               (3)
            
            
               Účinky tejto účinnej látky na ľudské zdravie, zdravie zvierat a na životné prostredie boli posúdené v súlade s ustanoveniami článku 11 ods. 2 a 3 uvedeného nariadenia, pokiaľ ide o použitia navrhované žiadateľom. Spravodajský členský štát predložil 1. apríla 2015 návrh hodnotiacej správy.
            
         
               (4)
            
            
               Návrh hodnotiacej správy bol preskúmaný členskými štátmi a úradom. Úrad predložil 6. apríla 2016 Komisii svoje závery z hodnotenia účinnej látky cyklaniliprol (2) z hľadiska rizika pesticídov.
            
         
               (5)
            
            
               Listom z 28. septembra 2016 stiahla spoločnosť ISK Biosciences Europe N.V. svoju žiadosť o schválenie cyklaniliprolu. Z dôvodu stiahnutia žiadosti by sa cyklaniliprol v súlade s článkom 13 ods. 2 nariadenia (ES) č. 1107/2009 nemal schváliť.
            
         
               (6)
            
            
               Toto nariadenie nemá vplyv na predloženie ďalšej žiadosti týkajúcej sa cyklaniliprolu podľa článku 7 nariadenia (ES) č. 1107/2009.
            
         
               (7)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Neschválenie účinnej látky
   Účinná látka cyklaniliprol sa neschvaľuje.
   Článok 2
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 28. februára 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 309, 24.11.2009, s. 1.
   
      (2)  Vestník EFSA (EFSA Journal) (2016) 14(4):4452. K dispozícii online: www.efsa.europa.eu.